
ARVAMUS
Kodanikuvabaduste, justiits- ja siseasjade komisjon palub eelarvekontrollikomisjonil kui vastutaval komisjonil lisada oma resolutsiooni ettepanekusse järgmise:
1.	kutsub kõiki justiits- ja siseküsimustega tegelevaid asutusi üles parandama asutusesiseseid auditeid tõhususe kohta ja vältima haldusstruktuuride dubleerimist; nõuab kindlalt, et eelarve või personali mis tahes suurendamise korral tuleb esitada mõõdetavad tulemusnäitajad;
(Pange tähele, et tema lisandus on enne I osa)
I osa – Euroopa Liidu Kriminaalõigusalase Koostöö Ameti 2024. aasta eelarve täitmisele heakskiidu andmine
[bookmark: _Hlk211414452]2.	võtab teadmiseks Euroopa Liidu Kriminaalõigusalase Koostöö Ameti (Eurojust) operatiivtegevuse pideva hoogustumise, mis hõlmas 2024. aastal 12 972 juhtumi käsitlemist, rohkem kui 640 koordineerimisnõupidamist, 32 koordineerimiskeskust ja 361 ühist uurimisrühma (iga-aastane kasv 25 %), hõlbustades 452 Euroopa vahistamismääruse täitmist ja 2 668 Euroopa uurimismääruse kasutamist;
3.	peab kiiduväärseks, et Eurojusti tulemuslikkus on suurenenud: täidetud on 99,94 % eelarvest ja 98,35 % ametikohtade loetelust; märgib, et need tulemused on saavutatud hoolimata olulistest eelarvepiirangutest, mis tulenevad suuremast operatiivsest töökoormusest ja kiirest inflatsioonist;
4.	väljendab heameelt Eurojusti toetuse üle Ukraina-vastase agressioonisõjaga seotud tegevusele, väidetavaid raskeid rahvusvahelisi kuritegusid uuriva ühise uurimisrühma üle, raskete rahvusvaheliste kuritegude tõendite andmebaasi (CICED) rakendamise üle ning Eurojusti hallatava agressioonikuritegude eest vastutusele võtmise rahvusvahelise keskuse arengu toetamise üle; rõhutab vajadust eraldada neile tegevustele ja nende arendamisele piisavad rahalised ja inimressursid;
5.	kiidab heaks selle, et 2024. aasta septembris loodi organiseeritud kuritegevuse vastase õigusalase koostöö Euroopa võrgustik, mida haldab Eurojust ja mis on organiseeritud kuritegevuse uurimises ja selle eest vastutusele võtmises osalevate õigusasutuste vahel ainulaadne eksperditeadmiste vahetamise keskus; juhib tähelepanu vajadusele töötada nimetatud võrgustiku jaoks välja sidus arengustrateegia, et selle asjakohasust spetsialistide jaoks suurendada;
6.	väljendab heameelt selle üle, et Eurojust sõlmis kolmandate riikidega töökorraldust käsitlevad kokkulepped ja võttis vastu strateegia koostööks rahvusvaheliste partneritega (2024–2027); nõuab rahvusvahelise koostöö tugevdamist töökorralduse edasiarendamise, partnerluste ja koostöölepingute sõlmimise kaudu;
7.	väljendab heameelt Eurojusti tiheda koostöö üle Euroopa Liidu Õiguskaitsekoostöö Ametiga (Europol) ja asutustevahelise töörühma loomise üle koostöövõimaluste edasiseks uurimiseks; rõhutab, et Eurojusti, Europoli ja Euroopa Prokuratuuri seadusandliku läbivaatamise tsükkel pakub ainulaadset võimalust veelgi suurendada nendevahelist koostoimet, eelkõige operatiivkoostöö, andmete ja teabevahetuse valdkonnas, tagades samal ajal vastastikuse täiendavuse ja vältides dubleerimist või õigusliku pädevuse kattuvust;
8.	palub Europolil määrata Eurojusti jaoks spetsiaalse kontaktpunkti, mis vastutab teabevahetuse hõlbustamise, ühiste asjade korral suhtlemise tagamise ning Eurojusti ühiste uurimisrühmade ja Europoli operatiivtöörühmade vahelise koordineerimise parandamise eest;
9.	nõuab lisaks, et Eurojusti ja Europoli vahel oleks võimaldatud sihipärane koostalitlusvõime, tagades proportsionaalsuse, õiguskindluse ja konfidentsiaalsuse, et parandada eeluurimiste ja õiguskaitseasutuste läbiviidavate uurimiste vaheliste seoste varajast avastamist;
10.	võtab suure murega teadmiseks olulised viivitused uue kohtuasjade haldamise süsteemi rakendamisel; rõhutab nende viivituste mõju riski tõendite vastuvõetavusele Eurojusti menetletavate juhtumite puhul, sealhulgas CIDED-s säilitatavate juhtumite puhul; kutsub Euroopa Komisjoni ja Eurojusti üles koostama ühiselt kohtuasjade haldamise süsteemi jaoks läbipaistva ajakava ja riskijuhtimiskava, tagades tegevuse järjepidevuse ja andmete tervikluse kõigis käimasolevates uurimistes; kutsub Euroopa Komisjoni üles tegema keerukate IT-süsteemide väljatöötamisel süstemaatilisi mõjuhinnanguid ja töömahu hinnanguid, eriti kui nende loomise ja kasutuselevõtu tähtajad on lisatud seadusandlikesse ettepanekutesse;
II osa – Euroopa Liidu Põhiõiguste Ameti 2024. aasta eelarve täitmisele heakskiidu andmine
11.	väljendab heameelt selle üle, et Euroopa Liidu Põhiõiguste Amet (FRA) suutis täita oma eesmärke ja viia ellu oma iga-aastases tööprogrammis ette nähtud tegevused hoolimata pidevast inim- ja rahaliste ressursside nappusest, eriti kuna FRA volitusi on tunduvalt laiendatud; märgib, et FRA rahalised vahendid ja inimressursid on endiselt piiratud, ning tunneb jätkuvalt selle pärast muret; nõuab, et FRA-le eraldataks lisavahendeid nii eelarve kui ka töötajate osas, märgib, et koostatud väljaannete arv oli 102 võrreldes seatud eesmärgiga 50, ametist väljaspool toimunud koosolekute ja ürituste arv, kus FRA esitles / võttis sõna / ametlikult sekkus, oli 223 võrreldes seatud eesmärgiga 120, esitatud kirjalike/suuliste sisendite arv oli 520 võrreldes seatud eesmärgiga 120 ning et koostatud teabematerjalide arv oli 3 617 võrreldes seatud eesmärgiga 1 000; märgib rahuloluga, et FRA eelarve täitmise määr on väga kõrge, st üle 99 %; peab seda usaldusväärse finantsjuhtimise ja eelarvepõhimõtete järgimise oluliseks näitajaks; tunneb heameelt teiste ELi asutuste, rahvusvaheliste ja riiklike inimõiguste organisatsioonide ja kodanikuühiskonnaga tehtava koostöö üle eesmärgiga tagada põhiõiguste järgimine; rõhutab, et vahendite puudumine võib mõjutada ameti töö kvaliteeti, mis on olnud väga tähtis tagamaks, et ELi poliitikas ja õigusaktides võetakse põhiõigusi arvesse;
12.	rõhutab FRA rolli põhiõiguste ja õigusriigi valdkonna peamise osalisena, nagu on sätestatud põhiõiguste hartas, mis on ELi esmane õigus, ning tunnustab selle toetust põhiõiguste austamise, kaitse ja järgimise tagamisele kehtivates ELi õigusaktides ja poliitikas, sealhulgas selle panust võrdõiguslikkuse ja diskrimineerimisvastastesse algatustesse, nagu seksismi, rassismi, antisemitismi ja islamofoobia vastu võitlemine, võrdõiguslikkust käsitlevate andmete kogumise toetamine, romade riiklike strateegiliste raamistike rakendamise soodustamine ning osalemine komisjoni aruannete koostamises ELi rassismivastase tegevuskava 2020–2025 ja sellega seotud riiklike tegevuskavade kohta, LGBTIQ-inimeste võrdõiguslikkuse strateegia 2020–2025 ning antisemitismivastase võitluse ja juudi eluviisi edendamise ELi strateegia esimene eduaruanne; tunnistab FRA tähtsat rolli komisjoni õigusriigi olukorda käsitleva aastaaruande koostamisel; rõhutab FRA tähtsat rolli kodanikuühiskonna kaitsmise edendamisel ja inimõiguste ohustatud kaitsjate julgeoleku tagamisel, Euroopa Liidu põhiõiguste harta ja rahvusvaheliste inimõiguste standarditega seotud teadusuuringute ja suutlikkuse suurendamise toetamisel ning iga-aastase põhiõiguste aruande koostamisel; on siiski seisukohal, et FRA volituste laiendamine peab jääma proportsionaalseks tema põhiülesandega;
13.	väljendab heameelt FRA esimese projekti üle, mille eesmärk on pakkuda põhiõiguste valdkonnas strateegilist prognoosi, et ennetada tulevasi põhiõigustega seotud probleeme ning võimaldada ametil paremini toetada ELi poliitikakujundamist ja liikmesriike esilekerkivate probleemide lahendamisel;
14.	rõhutab FRA suuniseid ning tegevust varjupaiga ja rände, piiride ja koostalitlusvõime alal ning ameti olulist keskendumist põhiõigustele, liikmesriikide rahvusvahelistele kohustustele ja ELi inimõigustealasele õigusele selles valdkonnas, sealhulgas ameti tööd seoses rändepoliitikaga, mille eesmärk on tagada, et selle kavandamisel ja rakendamisel austataks täielikult põhiõigusi, ning riikide ametiasutustele korraldatavaid koolitusi, sealhulgas keskendumist põhiõiguste kaitsemeetmetele rände- ja varjupaigaküsimustes;
15.	väljendab heameelt FRA panuse üle tehisintellekti käsitleva määruse koostamisel, digiteenuste määruse kohaldamise kohta antud eksperditeadmiste üle ja ameti avaldatud aruande üle isikuandmete kaitse üldmääruse rakendamisega seotud probleemide kohta, mis on aluseks nimetatud määrust käsitlevale Euroopa Komisjoni hinnangule; võtab rahuloluga teadmiseks FRA tegevuse kahjuliku veebisisu ja modereerimistavade valdkonnas, millega on edendatud andmete kogumist internetis leviva vaenukõne ning küberkuritegevuse ja põhiõiguste kohta;
III osa – Euroopa Liidu Varjupaigaameti 2024. aasta eelarve täitmisele heakskiidu andmine
16.	märgib, et 7. mail 2025 otsustas Euroopa Parlament lükata edasi otsuse tegemise heakskiidu andmise kohta Euroopa Liidu Varjupaigaameti tegevdirektori tegevusele ameti 2023. aasta eelarve täitmisel eelseisva OLAFi juurdluse tõttu, mis väidetavalt hõlmas ameti finantsjuhtimist mõjutavaid probleeme; märgib, et 22. oktoobril 2025 andis Euroopa Parlament EUAA eelarve täitmisele heakskiidu, andes ametile mitu soovitust; kordab, kui oluline on rakendada kõiki 2024. aasta eelarve täitmisele heakskiidu andmise menetlusega seotud Euroopa Parlamendi soovitusi;
17.	märgib, et 2024. aastal esitati üle 1 miljoni rahvusvahelise kaitse taotluse (–11 % 2023. aastaga võrreldes), kuid EL+ riigid tegid siiski 746 000 ajutise kaitse andmise otsust; rõhutab jätkuvat operatiiv- ja tehnilist toetust, mida Euroopa Liidu Varjupaigaamet (EUAA) on sellega seoses liikmesriikidele andnud, eelkõige koos tegevuskavadega 13 liikmesriigis[1], mis suurendab nende riiklikku suutlikkust varjupaigataotlusi menetleda ja vastuvõttu pakkuda; märgib lisaks rahuloluga, et EUAA operatsioone arendatakse kohapealsete vajaduste järgi; väljendab heameelt selle üle, et ümberasustamise valdkonnas kasutavad liikmesriigid Türgis üha enam EUAA ümberasustamise toetusvahendit, mille abil on toetatud 34 ümberasustamismissiooni, aidates sellega 4 100 isikut;
18.	peab kiiduväärseks, et EUAA korraldas 1 200 koolitust, millel osales 18 000 osalejat, mis tähendab 2023. aastaga võrreldes 28 % kasvu; märgib rahuloluga, et pärast pikka ettevalmistavat ja pühendunud tööd sai EUAA koostöös Malta ametiasutustega ametliku tunnustuse täiendus- ja kõrghariduse pakkujana; on veendunud, et see on verstapost koolituskava muutmisel ainulaadseks vahendiks, millega edendatakse ühist lähenemisviisi varjupaiga- ja rändehaldusele ELis; väljendab heameelt mitmeaastase seirekava vastuvõtmise üle, millega kehtestatakse Euroopa ühise varjupaigasüsteemi operatiivse ja tehnilise kohaldamise esimese seiretsükli toimumisjärjestus aastatel 2026–2030; tunneb heameelt ka selle üle, et nende seiretoimingute elluviimiseks on välja töötatud ühine metoodika;
19.	tunnustab EUAA suurt panust päritoluriigi teabe ja suuniste, samuti olukorrateadlikkuse ja sellega seotud andmete kogumise valdkonnas;
20.	väljendab heameelt EUAA jõupingutuste üle ajakohastada pärast uute õigusaktide ning rände- ja varjupaigaleppe vastuvõtmist õigel ajal kõiki oma abimaterjale ning hindab kõrgelt panust ja toetust, mida EUAA andis pakti kohaldamise alustamise ettevalmistamisel, muu hulgas pakkudes paktiga seotud 11 toodet, mis on liikmesriikide ja spetsialistide töö suunamisel keskse tähtsusega; nõuab siiski, et nende dokumentide parlamendiga jagamine ei toimuks konfidentsiaalsel viisil, et tagada läbipaistvus ja tõhusus;
21.	võtab teadmiseks, et EUAA 2024. aasta eelarve on 172 miljonit eurot ja ametikohtade arv on 592 (2023. aastal 529); nõuab, et EUAA-le eraldataks piisavalt rahalisi vahendeid ja töötajaid, võttes arvesse, et ametile rände- ja varjupaigaleppe rakendamise raames antavate ülesannete hulk suureneb märkimisväärselt; peab kahetsusväärseks, et 2024. aastal täideti ainult 508 ametikohta; tunnustab EUAA töötajaid nende pühendumuse ja töötulemuste eest hoolimata sellest, et märkimisväärne arv ametikohti on täitmata ja töölkäijate töökoormus on suur; rõhutab, kui oluline on edendada positiivset töökeskkonda, mida hõlbustavad avatud teabevahetuskanalid ja tulemustel põhinev tasustamine; nõuab tungivalt, et EUAA kiirendaks värbamisprotsesse, et täita kõik vabad ametikohad;
22.	võtab teadmiseks EUAA edusammud, mida kajastab kulukohustuste 99 % ja maksete assigneeringute 95 % ulatuses täitmine, ning ärgitab EUAAd sisekontrollimehhanisme edasi arendama ja nende kvaliteeti parandama; nõuab tungivalt, et EUAA annaks Euroopa Parlamendile korrapäraselt aru haldusnõukogu poolt 2025. aastal esitatud kirjalike soovituste rakendamisest seoses parandusmeetmetega, millest tegevdirektor teatas oma visioonipüstituses EUAAs muudatuste elluviimise juhtimise kohta; kordab, kui oluline on haldusnõukogu ennetav osalemine EUAA tegevuse suunamisel, ning tuletab meelde, kui tähtis on tagada tõhusad ja läbipaistvad menetlused ja struktuur, mis tuleb luua haldusnõukoguga suhtlemiseks, et võimaldada õigeaegset ja tulemuslikku järelevalvet; kutsub komisjoni üles toetama ja abistama haldusnõukogu liikmeid nende järelevalverolli täitmisel;
23.	kutsub EUAAd üles looma asutusesisese eetika sõltumatu funktsiooni; julgustab EUAAd tegelema otsustavalt personalijuhtimise puudustega, mis ilmnesid Euroopa Pettustevastase Ameti (OLAF) aruandes, mida arutati 15. juulil 2025 eelarvekontrollikomisjonis, et säilitada organisatsioonisisene terviklikkus ja usaldus;
24.	tuletab meelde, kui tähtis on EUAA vastutuse suurendamiseks tugevdada parlamentaarset ülevaadet, ja kordab ametile esitatud üleskutset jagada haldusnõukogu arutelude protokolle; arvestades Euroopa Parlamendi osalemist EUAA määrusega reguleeritavates küsimustes, palub haldusnõukogul kutsuda Euroopa Parlamendi eksperdi süsteemselt haldusnõukogu koosolekutele;
25.	väljendab heameelt EUAA esimese põhiõiguste strateegia ja sellele järgnevate tegevuskavade vastuvõtmise üle; kiidab heaks kaebuste lahendamise mehhanismi ja mehhanismile juurdepääsu hõlbustava spetsiaalse veebilehe loomise; tunnustab 24 tähelepanekut, mille põhiõiguste ametnik esitas pärast tegevuskavade analüüsi, tegevuskavade rakendamise hindamisi ja EUAA operatsioonide kohapealseid külastusi; väljendab rahulolu põhiõiguste ametniku büroo esimese aastaaruande üle, milles antakse ülevaade 2024. aasta tegevusest;
IV osa – Vabadusel, Turvalisusel ja Õigusel Rajaneva Ala Suuremahuliste IT-süsteemide Operatiivjuhtimise Euroopa Liidu Ameti 2024. aasta eelarve täitmisele heakskiidu andmine
26.	väljendab heameelt Vabadusel, Turvalisusel ja Õigusel Rajaneva Ala Suuremahuliste IT-süsteemide Operatiivjuhtimise Euroopa Liidu Ameti (eu-LISA) 2024. aasta operatiivsete saavutuste üle, sealhulgas Schengeni infosüsteemi (SIS), viisainfosüsteemi (VIS) ja Euroopa sõrmejälgede võrdlemise süsteemi (Eurodac) operatsioonide ühtlustamine, Euroopa Piiri- ja Rannikuvalve Ameti (Frontex) ühendamine SISiga, mis võimaldab Bulgaariale ja Rumeeniale täieliku juurdepääsu VISile, ning e-CODEXi süsteemi operatiivjuhtimise ametlik ülevõtmine; võtab samuti teadmiseks ameti ettevalmistused, et luua uus Eurodac-süsteem, mis tuleb peamiste funktsioonide jaoks kasutusele võtta 2026. aasta juuniks, ning ühiste uurimisrühmade koostööplatvormi väljatöötamise alustamise; tuletab meelde, et kohaldatavat andmekaitseõigustikku tuleb täielikult järgida;
27.	märgib rahuloluga, et 2024. aastal täitis eu-LISA 100 % oma kulukohustuste assigneeringutest summas 307,39 miljonit eurot ja täitis täielikult oma maksete assigneeringud summas 260,11 miljonit eurot, sealhulgas üle kantud assigneeringud; väljendab heameelt selle üle, et 2024. aastast 2025. aastasse üle kantud assigneeringuid on eelmise aastaga võrreldes märkimisväärselt vähendatud (ligikaudu 50 %), mis lahendab parlamendi varasemad mureküsimused, kuid peab kahetsusväärseks, et maksete assigneeringute tühistamise määr oli endiselt kõrge (14,5 %);
28.	rõhutab koostalitlusvõime struktuuri loomise kiireloomulisust, võttes arvesse ühisest õppusest saadud kogemusi, ning rõhutab, et kiire ja usaldusväärne teabevahetus on liidu vabadusel, turvalisusel ja õigusel rajaneva ala jaoks väga oluline;
29.	peab kahetsusväärseks, et riiki sisenemise ja riigist lahkumise süsteemi (EES) ei õnnestunud 2024. aasta novembriks kasutusele võtta, kuid väljendab heameelt eu-LISA võetud meetmete üle, et edusamme kiirendada ja tagada süsteemi järk-järguline töölerakendamine alates 12. oktoobrist 2025;
30.	väljendab heameelt selle üle, et eu-LISA pöörab suuremat tähelepanu küberturvalisusele, sealhulgas ööpäevaringsele jälgimisele, intsidentidele reageerimisele ja õppustele koostöös justiits- ja siseküsimuste asutuste võrgustikuga; rõhutab liidu uute küberturvalisuse ja infoturbe eeskirjade õigeaegse rakendamise tähtsust;
31.	võtab teadmiseks eu-LISA 2024. aastal tehtud jõupingutused oma rahaliste ja inimressursside tulemuslikuks kasutamiseks; tunnistab, kui tähtis on veelgi parandada hõivatuse määra ja vajadust vähendada sõltuvust asutusevälistest töövõtjatest, tugevdades selleks asutusesisest suutlikkust; väljendab heameelt strateegilise juhtimise tegevuskava üle, mille eesmärk on muuta süsteemi rakendamine tulemuslikumaks, suurendada asutusesisest arendussuutlikkust, parandada talendijuhtimist ja tugevdada suhteid sidusrühmadega; kutsub komisjoni ja liikmesriike üles tagama, et eu-LISA-le eraldatakse piisavad vahendid, mis vastavad tema suurenevatele volitustele;
32.	rõhutab, kui oluline on eu-LISA suutlikkuse suurendamise programm, et tagada piisavad andmekeskuse ressursid nii uutele kui ka olemasolevatele IT-süsteemidele, ning väljendab heameelt käimasolevate meetmete üle, mille eesmärk on tõhustada usaldusväärset eelarve planeerimist ja järelevalvet; rõhutab hankestrateegia lõpuleviimise ja sisemise suutlikkuse suurendamise tähtsust, et vähendada sõltuvust asutusevälistest töövõtjatest; nõuab samal ajal suuremat järelevalvet töövõtjate üle, võttes arvesse ka ameti töödeldavate andmete tundlikkust;
V osa – Euroopa Piiri- ja Rannikuvalve Ameti 2024. aasta eelarve täitmisele heakskiidu andmine 
33.	tuletab meelde, et ameti eelarve kasvas 118 miljonilt eurolt 2011. aastal 922 miljoni euroni 2024. aastal tänu läbivaadatud volitustele ja kooskõlas sellel perioodil vastu võetud eelarveotsustega; märgib, et suurema pädevuse ja eelarvega peab kaasnema aruandekohustus ja läbipaistvus, tagades samal ajal ameti täieliku tegevussuutlikkuse oma volituste tulemuslikuks täitmiseks, sealhulgas põhiõiguste austamise;
34.	tunnistab, et 2024. aastal astus Euroopa Piiri- ja Rannikuvalve Amet (Frontex) olulisi samme, et viia oma strateegiline suund ja tegevussuutlikkus kooskõlla rände- ja varjupaigaleppega, rakendades asutusesisest tegevuskava, et toetada liikmesriike pakti rakendamisel, toetades rändevaldkonna valmisolekut ja kriisiohjet puudutavat ELi mehhanismi (rändevaldkonna valmisoleku- ja kriisikava) ning võttes vastu Frontexi rahvusvahelise koostöö strateegia 2024–2026;
35.	väljendab heameelt selle üle, et 2024. aastal rakendas Frontex uut käsuliini, mis võimaldab detsentraliseeritud otsuste tegemist ja kiiremat reageerimist kohalikul tasandil tekkivatele operatiivvajadustele; tunnistab, et uus korraldus ja ärimudel võivad võrreldes eelmise süsteemiga tagada tegevuse paindlikuma, kohanemisvõimelisema ja kulutõhusama juhtimise; kutsub ametit üles võrdlema uut korda, seadma kvantitatiivseid ja kvalitatiivseid eesmärke ning andma edusammudest aru; väljendab samuti heameelt 2024. aasta strateegilise riskianalüüsi vastuvõtmise üle;
36.	väljendab lisaks heameelt selle üle, et Frontex süvendas ka oma partnerlust Euroopa Liidu nõuandemissiooniga Ukraina tsiviiljulgeoleku sektori reformiks (EUAM Ukraine), tugevdades käimasoleva konflikti ajal integreeritud piirihaldust ning julgeolekut ELi ja Ukraina piiril;
37.	toonitab Frontexi keskset tähtsust liidu välispiiride kaitsmisel; tunnistab selle rolli otsingu- ja päästeoperatsioonides, kusjuures mere- ja õhuressursse kasutati ühisoperatsioonides, millega reageeriti 1 599 intsidendile ja aidati 65 919 rändajat; kordab oma üleskutset luua täiemahuline ELi otsingu- ja päästemissioon, mida viiksid ellu liikmesriikide pädevad asutused ja Frontex ning mis aitaks märkimisväärselt vähendada surmajuhtumeid merel;
38.	väljendab heameelt selle üle, et Frontex võtab põhiõigustega seotud kaebuste suhtes ennetavaid järelmeetmeid; rõhutab, kui oluline on tihe koostöö riikide ametiasutustega, et tagada väidetavatele põhiõiguste rikkumistele asjakohased järelmeetmed, mis on kooskõlas riiklike mehhanismidega; soovitab siiski kaebuste esitamise mehhanismi parandada, et suurendada selle tulemuslikkust, kuna mitmed põhiõigustega seotud kaebused lükatakse ikka veel vastuvõetamatuse tõttu tagasi; märgib, et tegevdirektori otsustusprotsessi hõlbustamiseks 27. septembril 2022 loodud artikli 46 töörühm lõpetas 22. septembril 2024 oma tegevuse; rõhutab, et Frontexi ametnikud peavad vältima osalemist mis tahes tegevuses, millega võidakse otseselt või kaudselt rikkuda põhiõigusi; tunneb heameelt, et Frontex pöörab senisest rohkem tähelepanu läbipaistvusele ja vastutusele; rõhutab vajadust üksikasjalikuma operatsioonijärgse teavitustegevuse järele;
39.	väljendab heameelt põhiõiguste järgimise komisjoni loomise üle, mis kinnitab, et põhiõiguste järgimine kogu Frontexi tegevuses on kogu ameti jagatud vastutus, ning tunnustab põhiõiguste tegevuskava rakendamisel tehtud edusamme;
40.	tunnustab põhiõiguste tegevuskava rakendamisel tehtud edusamme ja julgustab Frontexit jätkama ennetavaid jõupingutusi riikide ametiasutuste kaasamiseks rakendamisse ja korrapärasesse kokkuvõtete tegemisse, arvestades selle tähtsust Euroopa piiri- ja rannikuvalve kõigi komponentide jaoks;
41.	märgib, et ametikohtade täitmise määr 85,3 % (2 773 täidetud ametikohta) oli väiksem kui eesmärgiks seatud 93 %, ning kutsub Frontexit üles jätkama värbamispüüdlusi, et vabade ametikohtade määra võimalikult kiiresti vähendada; soovitab tungivalt ametil jätkata jõupingutusi geograafilise ja soolise tasakaalu saavutamiseks;
42.	väljendab heameelt selle üle, et hankemenetlus võltsitud ja ehtsate dokumentide veebipõhise süsteemi (FADO) rakendamiseks on lõpule viidud, töövõtja on valitud, leping allkirjastatud ja rakendusetapp alanud; mõistab siiski hukka FADO rakendamise viivituse, kuna FADO määrus jõustus juba 2020. aasta aprillis; kutsub Frontexit üles FADOt täielikult rakendama;
43.	märgib Frontexi suurenenud osatähtsust kolmandates riikides, eelkõige mitme staatust käsitleva kokkulepe ja töökokkuleppe sõlmimise ja ajakohastamise ning suurema poliitilise pühendumuse kaudu; rõhutab vajadust hoolikalt kaaluda proportsionaalsuse ja põhiõigustega seotud kohustusi tegevuses, mis hõlmab kolmandaid riike, võttes arvesse erinevaid tegevuskeskkondi;
44.	võtab teadmiseks OLAFi kolme finantssoovituse ja Euroopa Ombudsmani soovituste käimasoleva rakendamise, kusjuures rakendamise tähtaeg oli 2025. aasta mais; nõuab tungivalt, et Frontex tagaks edasiste viivitusteta kõigi Euroopa auditi- ja kontrolliasutuste, eelkõige OLAFi ja Euroopa Parlamendi Frontexi kontrolli töörühma, Euroopa Ombudsmani, kontrollikoja ning Frontexi põhiõiguste ja operatsioonide õiguslike operatiivaspektide töörühma esitatud soovituste täieliku elluviimise; märgib rahuloluga, et alates 2023. aasta detsembrist ei ole menetluses ühtegi Frontexi kontrolli töörühma soovitustega seotud juhtumit, täpsemalt öeldes on rakendatud 39 soovitust ja 3 on lõpetatud, kuna neid ei olnud võimalik ellu viia; lisaks ei ole 2024. aasta oktoobri seisuga pooleli mitte ühegi OLAFi aruandega seotud meetme rakendamine, st rakendatud on 100 % meetmetest; palub komisjonil tagada, et Frontexit käsitlevatele OLAFi ja Euroopa Prokuratuuri järeldustele järgneksid selged rakendamistähtajad ja vajaduse korral distsiplinaarmeetmed; kutsub Euroopa Komisjoni üles kajastama uue määruse ettepanekus kõigis eespool nimetatud aruannetes esitatud seadusandlikke ja juhtimisalaseid soovitusi; 
45.	märgib, et 2024. aastal veetis põhiõiguste ametnik välitöödel ligikaudu 1 850 päeva, mis on enam kui 10 % eelmisest aastast rohkem, jälgides Frontexi tegevust 24 riigis; märgib, et põhiõiguste ametniku juurdepääs tegevuspiirkondadele, toimingutele ja dokumentidele on paranenud; rõhutab siiski, et põhiõiguste ametnik teatas jätkuvalt piirangutest juurdepääsul tegevuspiirkondadele või sealsetele toimingutele; kutsub liikmesriike ja kolmandaid riike üles tagama põhiõiguste ametnikule täieliku juurdepääsu tegevuspiirkondadele ja sealsetele toimingutele; nõuab tungivalt, et Frontex tagaks täieliku juurdepääsu viivitamata, mis on ühisoperatsioonides osalemise tingimus;
VI osa – Euroopa Liidu Õiguskaitsekoolituse Ameti 2024. aasta eelarve täitmisele heakskiidu andmine
46.	märgib, et Euroopa Liidu Õiguskaitsekoolituse Ameti (CEPOL) 2024. aasta tegevuseelarve oli 12 589 437 eurot, mis tähendab 2023. aasta lõpliku eelarvega võrreldes 12,3 % suurust kasvu; väljendab heameelt selle üle, et 2024. aastal oli CEPOLi kulukohustuste assigneeringute täitmise määr 100 %, mis teeb sellest kolmanda järjestikuse aasta, mil saavutati täielik rakendamine;
47.	võtab teadmiseks, et CEPOL on koostanud tervikliku koolitusportfelli kuritegevusega seotud ohte käsitleva valdkondadevahelise Euroopa platvormi (EMPACT) kõigi valdkondade kohta; märgib, et EMPACTi teemad ja küberkuritegevus olid kõige populaarsemad valdkonnad, mida käsitlevates aruteludes osales 2024. aastal peaaegu 64 % osalejate koguarvust; kiidab CEPOLit asjaolu eest, et ameti toodete kvaliteet, mõõdetuna klientide rahulolu määraga, oli 2024. aastal endiselt suurepärane, kusjuures kokku 97 % osalejatest märkis, et nad olid tegevusega väga rahul või rahul;
48.	tunnistab, et 30. mail 2024 langes amet ulatusliku küberründe ohvriks, mille tulemusel tunnistati kohapealne IKT-taristu ja e-õppe platvorm LEEd täielikult rikutuks; väljendab heameelt ameti kooskõlastatud lähenemisviisi üle, mis on saavutatud tihedas koostöös liidu institutsioonide, organite ja asutuste küberturvalisuse teenistuse (CERT-EU) ning komisjoniga uue ning turvalise IT-taristu ehitamisel; märgib, et CEPOL sai täiendavalt 1 153 938 eurot IT-valdkonna lisakulude katmiseks (1 064 000 eurot) ja palkade suurendamiseks (89 938 eurot);
49.	tunnistab, et küberrünne piiras märkimisväärselt ELi liikmesriikide koolitatud õiguskaitseametnike teavitustegevust; võtab teadmiseks, et küberründest hoolimata viis amet 2024. aastal ellu 350 tegevust, milles osales ligikaudu 21 600 osalejat, võrreldes 490 tegevusega (–29 %) ja 46 431 osalejaga (–54 %) 2023. aastal;
50.	märgib, et kuigi CERT-EU on küberründe uurimise lõpetanud, on Ungari õiguskaitseasutuste algatatud ja Europoli toetusel elluviidav kriminaaluurimine pooleli; rõhutab, et Euroopa Parlament ootab teavet uurimise tulemuste kohta;
51.	väljendab heameelt asjaolu üle, et CEPOL jätkas küberkoolituse portfelli kuuluvate koolituste pakkumist CEPOLi küberkuritegevuse akadeemia kaudu; kiidab heaks asjaolu, et spetsiaalse koolitustegevuse kaudu parandati Euroopas teadmisi küberkuritegevusest ja kübersuutlikkust laste seksuaalse ärakasutamise, võrgupettuste skeemide ja küberrünnete vastase võitluse valdkonnas;
52.	märgib kahetsusega, et põhiõiguste valdkonna koolitustegevus vähenes 2024. aastal (10 üritust 427 osalejaga) võrreldes 2023. aastaga (19 üritust 2 063 osalejaga); rõhutab, et CEPOLi põhieesmärk on toetada, arendada, rakendada ja koordineerida õiguskaitseametnike koolitust, pöörates samal ajal erilist tähelepanu inimõiguste ja põhivabaduste kaitsele õiguskaitse kontekstis;
VII osa – Euroopa Liidu Uimastiameti 2024. aasta eelarve täitmisele heakskiidu andmine
53.	märgib, et 2. juulil 2024 asendas Euroopa Narkootikumide ja Narkomaania Seirekeskuse ametlikult uus Euroopa Liidu Uimastiamet (EUDA); tuletab meelde, et EUDA määruse eesmärk on kasutada uimastiprobleemi käsitlemisel terviklikku ja tõenditel põhinevat lähenemisviisi;
54.	märgib, et oma uute ülesannete täitmiseks suurendas EUDA 2024. aasta eelarvet rohkem kui 80 % ja värbas töötajaid 28 uue ametikoha täitmiseks; kutsub EUDAt üles tagama tema uute volituste täieliku rakendamise;
55.	märgib, et EUDA 2024. aasta tegevuseelarve oli 32 723 728 eurot; väljendab heameelt selle üle, et 2024. aastal oli EUDA kulukohustuste assigneeringute täitmise määr 100 %; märgib siiski murega, et 2024. aasta maksete assigneeringute tühistamise määr oli 10,49 %, mis vastab 3 401 035 euro suurusele tühistamisele; võtab teadmiseks, et tühistamise määr on tingitud piirangutest, mis mõjutasid EUDA suutlikkust kasutada oma 2024. aasta eelarvet kuni ameti uute volituste alguseni 2. juulil 2024;
56.	väljendab heameelt EUDA panuse üle EMPACTi ning organiseeritud ja rasket rahvusvahelist kuritegevust käsitleva ELi poliitikatsükli operatiivsetesse tegevuskavadesse; hindab kõrgelt Euroopa narkootikumidealase hoiatussüsteemi arendamist, et anda hoiatusi, kui turule ilmuvad tõsised narkootikumidega seotud ohud; väljendab heameelt kriminalistika- ja toksikoloogialaborite Euroopa võrgustiku ning Euroopa ohuhindamissüsteemi käivitamise üle;
57.	väljendab heameelt EUDA pidevate püüdluste üle rakendada ELi varajase hoiatamise süsteemi koostöös liikmesriikides tegutsevate partneritega; märgib, et teatatud on 47 uuest psühhoaktiivsest ainest ja et praegu seire all olevate psühhoaktiivsete ainete arv kokku on ligikaudu 1 000; hindab kõrgelt ameti avaldatavaid tehnilisi aruandeid;
58.	võtab teadmiseks, et EUDAs koostati 2024. aastal 33 teadus- ja institutsioonilist väljaannet ning keskus oli 16 teadusartikli ja raamatupeatüki autor või kaasautor, ning hindab ameti tõenditel põhinevaid eksperditeadmisi;
59.	väljendab heameelt 2024. aasta Euroopa uimastiprobleemide aruande avaldamise üle ning selles keskendumise üle tugevatoimelistele sünteetilistele ainetele, uutele uimastisegudele ja muutuvatele tarbimisharjumustele;
60.	märgib rahuloluga, et EUDA pakkus riiklikele poliitikakujundajatele uimastipoliitikaalast korrapärast väärtuslikku tuge ja teavet ning koordineeris uimastitega seotud kahju, ravi ja kahju vähendamise tavasid käsitlevate ettevalmistavate teaduslike ülevaadete koostamist; rõhutab, kui oluline on jätkata kõnealust tähtsat tööd, et tegeleda muutuvate suundumuste ja probleemidega, ning nõuab sellise tegevuse edasist tõhustamist, edendades tihedamat koostööd liikmesriikidega ja tagades tulemuste korraliku levitamise laiemale publikule, sealhulgas tervishoiutöötajatele ja üldsusele;
61.	rõhutab, et EUDA pakkus koolitust rohkem kui 11 700-le uimastivaldkonna spetsialistile, sealhulgas tervishoiutöötajatele, õiguskaitseametnikele ja poliitikakujundajatele nii liidus kui ka väljaspool seda ning et EUDA korraldatud kaheksal veebiseminaril osales ligikaudu 1 400 spetsialisti; tunneb heameelt teiste ELi asutustega tehtava koostöö üle;
VIII osa – Euroopa Liidu Õiguskaitsekoostöö Ameti 2024. aasta eelarve täitmisele heakskiidu andmine
62.	rõhutab, et 2024. aastal toetas Europol 3 324 operatsiooni, 65 operatiivrakkerühma ja 432 tegevuspäeva; toonitab ameti rolli ELi kriminaalteabe keskusena, kuna turvalist teabevahetusvõrku (SIENA) kasutati enam kui 2 miljoni sõnumi vahetamiseks, samas kui amet kiitis 2024. aastal kõnealuse võrgu kaudu heaks 114 459 tegevustoetust;
63.	märgib lisaks, et Europol esitas 366 operatiivanalüüsi aruannet ja 29 strateegilise analüüsi aruannet: avaldab heameelt sidusrühmade suure rahulolu üle, mida on väljendatud/märgitud seoses selle analüütiliste toodetega;
64.	kutsub Europoli üles rakendama Euroopa Andmekaitseinspektori ülejäänud soovitusi, eelkõige seoses tema järelevalvealaste arvamustega; märgib, et 2023. aasta oktoobris tehtud Euroopa Andmekaitseinspektori kontrolli käigus leiti mitu puudust; kutsub lisaks Europoli üles kiiresti rakendama ülejäänud 23 soovitust, mis esitati selleks, et tagada või parandada Europoli vastavust andmekaitse õigusraamistikule; märgib, et ligikaudu 75 % soovitustest, mis on peamiselt seotud viisainfosüsteemi ja broneeringuinfo töötlemisega, loetakse samal ajal Europoli poolt ellu viiduks;
65.	kutsub pärast Frontexile 2024. aastal tehtud noomitust, mis on seotud Europoli ja Frontexi vahelise rändajaid ja aktiviste käsitleva andmevahetusega ilma mingisuguse sellise teabe jagamise vajaduse hindamiseta, nii Europoli kui ka Frontexit üles tegema tihedat koostööd Euroopa Andmekaitseinspektoriga, tagamaks, et piiriülestes kuritegudes kahtlustatavate inimeste isikuandmete vahetamine on kooskõlas kohaldatavate andmekaitsenormide ja ametite asjaomaste volitustega, lubades neil samal ajal teha nõuetekohaselt oma uurimisi; märgib sellega seoses ära Europoli esitatud ajakohastatud teabe, milles rõhutatakse, et 2020. aastast kuni 2024. aasta lõpuni menetles Europol Frontexilt saadud andmete põhjal keskmiselt 260 kahtlusalust aastas;
66.	väljendab muret Europolis toimunud turvaintsidendi pärast, mille käigus kadusid mitme Europoli töötaja ja juhtkonna halduspersonalitoimikud; kutsub ametit üles kehtestama asjakohased meetmed, et vältida selliste vahejuhtumite kordumist; võtab teadmiseks, et pärast ülevaadet, mille Europol esitas kodanikuvabaduste, justiits- ja siseasjade komisjonile 9. aprillil 2024, tehti kindlaks, et intsidendi eest ei vastuta ükski kolmas isik väljaspool Europoli, ning samal ajal võeti lisameetmeid, et tagada intsidendi eest vastutuse võtmine, ja tugevdati protsesse, kusjuures 98 % kõigist personalitoimikutest on vahepeal digiteeritud;
67.	tunnustab Europoli aruande „Decoding EU’s most threatening criminal networks“ (ELi kõige ohtlikumate kuritegelike võrgustike dekodeerimine) eest, mis on uus juhttoode, milles kirjeldatakse, kuidas kõige ohtlikumad kuritegelikud võrgustikud on organiseeritud, millises kuritegelikus tegevuses need osalevad ning kuidas ja kus need tegutsevad; väljendab heameelt Europoli operatiivrakkerühma (OTF) GRIMM hiljutise loomise üle; rühma eesmärk on teha vastutööd noorte värbamisele organiseeritud kuritegevusse ja tegeleda aina leviva fenomeniga, milleks on vägivalla pakkumine teenusena; julgustab Europoli ja liikmesriike jätkama selliste sihtotstarbeliste operatiivrakkerühmade arendamist, et tegeleda kuritegevuse muutuvate suundumustega tõhustatud piiriülese koostöö, luureandmete jagamise ja ennetusmeetmete kaudu;
68.	väljendab heameelt Europoli ja Eurojusti 2024. aasta ühises aruandes esitatud tulemuste üle, milles kirjeldatakse üksikasjalikult ametite edukat koostööd organiseeritud kuritegevuse, rändajate smugeldamise, finants- ja majanduskuritegude, küberkuritegevuse ning terrorismi ja raskeimate rahvusvaheliste kuritegude valdkonnas; on seisukohal, et kõik asjaomased ELi ametid, sealhulgas Europol, Eurojust, CEPOL, OLAF, Euroopa Prokuratuur jt, peaksid koostama korrapärase ühise aastaaruande, milles kirjeldatakse nende koordineeritud tegevust, ühisoperatsioone ja asutustevahelisi saavutusi, et suurendada läbipaistvust, sidusust ja vastastikust õppimist kogu liidu justiits- ja siseküsimuste struktuuris; märgib rahuloluga, et Europol ja Eurojust jätkasid koostööd ja suurendasid koostoimet, sealhulgas korraldades Eurojusti kolleegiumi ja Europoli haldusnõukogu ühiskoosoleku „Reflections on cooperation“ (Koostööalased arutelud), mis kutsuti kokku 9. oktoobril 2024 Eurojusti peakorteris;
69.	võtab teadmiseks ameti 2024. aasta septembris avaldatud aruande „AI and policing – The benefits and challenges of artificial intelligence for law enforcement“ (Tehisintellekt ja politseitöö – tehisintellekti eelised ja probleemid õiguskaitses) ning väljendab heameelt omandatud teadmiste üle tehisintellekti praegusest ja tulevasest suutlikkusest, mis aitab juhtida arengut tõhusama, reageerimisvõimelisema ja tulemuslikuma õiguskaitsemudeli poole, rõhutades samal ajal muret andmenihke, õigluse ning eraelu puutumatust, vastutust ja inimõiguste kaitset kahjustavate võimalike ohtude ja diskrimineerimise pärast; kutsub Europoli üles täielikult järgima tehisintellektimääruse sätteid õiguskaitse kohta; kutsub sellega seoses Europoli üles tagama Euroopa Andmekaitseinspektori suuniste täieliku rakendamise, sealhulgas tagades tehisintellektil põhinevate protsesside jaoks tugeva järelevalvepoliitika kehtestamise ja jõustamise ning tagades, et enne kui tehisintellekti abil saavutatud tulemusi kasutatakse või antakse edasi liikmesriikidele või koostööpartneritele, kontrollib need kõik üle inimene;



70.	võtab teadmiseks Euroopa Ombudsmani uurimise järeldused kahe endise töötaja üleviimise kohta ametikohtadele, mis on seotud võitlusega internetis toimuva laste seksuaalse väärkohtlemise vastu; tuletab meelde, et ombudsman leidis, et see, kuidas Europol tegeles ühe töötaja üleviimisega, kujutas endast haldusomavoli;

LISA: SISENDI DEKLARATSIOON
<FootprintIntro>Vastavalt kodukorra I lisa artiklile 8 kinnitab arvamuse raportöör, et kasutas arvamuse koostamisel enne selle komisjonis vastuvõtmist oma arvamuses toimikuga seotud küsimuste kohta sisendmaterjali, mida ta sai järgmistelt huvide esindajatelt, kes kuuluvad kohustuslikku läbipaistvusregistrit käsitleva institutsioonidevahelise kokkuleppe[footnoteRef:1] kohaldamisalasse, või järgmistelt kolmandate riikide ametiasutuste, sealhulgas nende diplomaatiliste esinduste ja saatkondade esindajatelt:</FootprintIntro> [1:  Euroopa Parlamendi, Euroopa Liidu Nõukogu ja Euroopa Komisjoni 20. mai 2021. aasta institutsioonidevaheline kokkulepe kohustusliku läbipaistvusregistri kohta (ELT L 207, 11.6.2021, lk 1, ELI: http://data.europa.eu/eli/agree_interinstit/2021/611/oj).] 

	1. Huvide esindajad, kes kuuluvad kohustuslikku läbipaistvusregistrit käsitleva institutsioonidevahelise kokkuleppe kohaldamisalasse

	Transparency International EU / EU transparency register: 501222919-71

	2. Kolmandate riikide ametiasutuste, sealhulgas nende diplomaatiliste esinduste ja saatkondade esindajad

	Puuduvad


Eespool esitatud loetelu koostamise eest vastutab ainuisikuliselt arvamuse raportöör.
Kui loetelus on märgitud füüsiliste isikute nimi või ametikoht või mõlemad, kinnitab arvamuse raportöör, et ta on esitanud asjaomastele füüsilistele isikutele Euroopa Parlamendi andmekaitseteate nr 484 (https://www.europarl.europa.eu/data-protect/index.do), milles on kindlaks määratud nende isikuandmete töötlemise suhtes kohaldatavad tingimused ja sellise töötlemisega seotud õigused.

